Kommissionens beslutning

af 27. december 2000

om ændring af beslutning 2000/418/EF om regulering af anvendelsen af materiale, der udgør en risiko med hensyn til overførbare spongiforme encephalopatier

(meddelt under nummer K(2000) 4147)

(EØS-relevant tekst)

(2001/2/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(4), særlig artikel 22, og

ud fra følgende betragtninger:

(1) I Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(5) er der fastsat bestemmelser om fjernelse og destruktion fra den 1. oktober 2000 af specificeret risikomateriale, som er anført i nævnte beslutnings bilag I. Beslutningen forbyder endvidere, at bestemte knogler fra kvæg, får og geder anvendes til produktion af maskinudbenet kød, og at bestemte slagtemetoder anvendes til kvæg, får eller geder, hvis kød er bestemt til konsum eller foderbrug. Endvidere fastsættes der i beslutningen restriktioner for import af specificeret risikomateriale og for visse animalske produkter, der er fremstillet af eller indeholder det pågældende materiale. Endelig fastsættes det, at bestemmelserne med regelmæssige mellemrum tages op til revision på baggrund af nye videnskabelige oplysninger.

(2) Rådet har på baggrund af den seneste udvikling i BSE-situationen i Fællesskabet opfordret Kommissionen til at anmode Den Videnskabelige Styringskomité (VSK) om at evaluere de unilaterale, midlertidige beskyttelsesforanstaltninger, visse medlemsstater har truffet, og at træffe relevante foranstaltninger.

(3) Den Videnskabelige Styringskomité vedtog den 28. november 2000 en videnskabelig udtalelse om forskellige BSE-relaterede emner. Udtalelsen vedrørte især spørgsmål vedrørende yderligere specificeret risikomateriale. Komitéen konkluderede på grundlag af nye oplysninger, at potentielt smitsomme celletyper kunne findes i tilberedte tarme, og at alle tarme fra kvæg, uanset dyrenes alder, og produkter på basis heraf derfor burde bortskaffes.

(4) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2000/418/EF foretages følgende ændringer:

1) Bilag I, punkt 1, affattes således:

"1. a) Følgende væv betegnes som specificeret risikomateriale i alle medlemsstater og deres regioner:

i) kranium, herunder hjerne og øjne, tonsiller og rygmarv fra kvæg på over 12 måneder og tarmene fra duodenum til rektum og rygmarv fra kvæg uanset alder

ii) kranium, herunder hjerne og øjne, tonsiller og rygmarv fra får og geder på over 12 måneder, eller som har en frembrudt, blivende hjørnetand, og milt fra får og geder uanset alder.

b) Ud over det specificerede risikomateriale i punkt 1, litra a), betegnes følgende væv som specificeret risikomateriale i Det Forenede Kongerige Storbritannien og Nordirland og i Portugal undtagen den selvstyrende region Azorerne:

i) hele hovedet bortset fra tungen, herunder hjerne, øjne, trigeminusganglier og tonsiller; brissel; milt og rygmarv fra kvæg på over seks måneder

ii) rygsøjle og dorsalrodsganglier fra kvæg på over 30 måneder."

2) I bilag II indsættes følgende som litra e) i listen over produkter, der er omfattet af restriktioner ved import til EF i henhold til artikel 6, stk. 1:

"e) 'tarme fra kvæg' som omhandlet i artikel 2, litra b), nr. v), i direktiv 77/99/EØF."

Artikel 2

Denne beslutning anvendes fra den 1. januar 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. december 2000.

På Kommissionens vegne

David Byrne

Medlem af Kommissionen

(1) EFT L 395 af 30.12.1989, s. 13.

(2) EFT L 62 af 15.3.1993, s. 49.

(3) EFT L 224 af 18.8.1990, s. 29.

(4) EFT L 24 af 30.1.1998, s. 9.

(5) EFT L 158 af 30.6.2000, s. 76.